钦定古今图书集成/明伦汇编/官常典/第732卷 > 合剌普华
## 钦定古今图书集成/明伦汇编/官常典/第732卷 > 合剌普华

按《元史忠义传》：“合剌普华，岳璘帖木尔子也。幼侍母
奥敦氏居益都，尝叹曰：‘幼而不学，有不堕吾宗者乎？
父时以断事官建牙保定，合剌普华往白其志，父奇
之，俾习畏兀书及经史，记诵精敏，出于天性。李璮畔其母携季子脱烈普华避地登、莱间，音问隔绝，号泣
彻昼夜。继从从叔父撒吉思平贼山东，卒奉其母以’”
归。撒吉思深加器重，自谓其才不及，言于世祖，召给
宿卫。尝以事至益都，于四脚山下置广兴、商山二冶，
以劳授金符，为商山铁冶都提举，未及代，以职让其
弟。时兵南伐，馈运繁兴，被选为行都漕运使，帅诸翼
兵万五千人，从事飞挽。江南平，上疏言：“亲肺腑，礼大
臣，以存国家之体；兴学校，奖名节，以励天下之士；正
名分，严考课，以定百官之法；通泉币，却贡献，以厚生
民之本。”又言：“江南新附，宜招旧族，力穑通商，弛征薄
入，以抚驯其民。不然，恐尚烦宵旰之虑。”帝多采用其
言。属漕米二十万，繇邗沟达于河，舟覆，损十之一，而
又每斛视都斛亏三升。时阿合马专政，责偿舟人，合
剌普华伏阙抗言：“量之踦赢，出于元降，而水道之虞，
非人力所及。且彼虽罄其家，不足以偿，苟朝廷必不
任亏损，臣独当其辜。”诏勿治。阿合马愤之，乃出合剌
普华为宁海路达鲁花赤。后迁江南宣慰使，未至官，
改广东都转运盐使，兼领诸番市舶。时盗梗盐法，陈
良臣扇东莞、香山、惠州负贩之徒万人为乱，江西行
省命与招讨使答失蛮讨捕之，先驱斩渠魁，以讯馘
告，躬抵贼巢，招诱馀党复业，仍条言盐法之不便者，
悉除其害。按察使脱欢大为奸利，遂奏罢之。群盗欧
南喜僭王号，伪署丞相、招讨，众号十万，因圈上其山
川形势及攻取之策三十馀条，遂与都元帅课儿伯
海牙、宣慰都元帅白佐、万户王守信等分兵扼之。未
几，右丞唆都督兵征占城、交阯，属护饷道，北至东莞、
博罗二界中，遇剧贼欧锺等，横绝石湾，其锋锐甚。合
剌普华身先士卒，且战且行，矢竭马创，徒步格斗，杀
数十人，勇气益厉，以众寡不敌，为所执。贼欲奉之为
主，不屈，遂遇害于中心冈。是夕，其妻希召特勒氏梦
其来告曰：“吾死矣。”知事张德、刘闰亦梦之，二人相继
死，而军中往往见其乘骓督战云。后赠户部尚书、守
忠全节功臣，谥忠愍。子二人：偰文质、越伦质。《偰》文质
官至吉安路达鲁花赤，赠宣惠安远功臣、礼部尚书，
追封云中郡侯，谥忠襄。子六人：偰玉立、偰直坚、偰哲
笃、偰朝吾、偰列篪，皆第进士。偰哲笃官至江西行省
右丞，以文学政事称于时，越伦质子善著、偰哲笃子
偰、百僚逊，善著子正宗、阿儿思兰，皆相继登第一门。
世科之盛，当时所希有。君子盖以为其忠义之报云。